Page:Ludus Coventriae (1841).djvu/161

 Maria. Now, God, Lord in hevyn omnypotent, Of his grett mercy ȝour seknes aswage.

Episcopus. We alle on knes ffalle here on grownd, Thou Goddys handemayd prayng for grace; Alle cursyd langage and schame on sownd, Good Mary, fforȝeve us here in this place. Maria. Now God forȝeve ȝow alle ȝowre trespace, And also forȝeve ȝow alle defamacion That ȝe have sayd, bothe more and lesse, To myn hynderawnce and maculacion.

Episcopus. Now blyssyd virgyne, we thank ȝow alle Of ȝoure good hert and gret pacyens; We wyl go with ȝow hom to ȝour halle, To do ȝow servys with hyȝ reverens. Maria. I thank ȝow hertyly of ȝour benevolens, Onto ȝour owyn hous I pray ȝow ȝe goo. And take this pepyl hom with ȝow hens, I am not dysposyd to passyn hens froo.

Episcopus. Than ffarewel, mayden and pure virgyne, Farewel, trewe handmayd of God in blys! We alle to ȝow lowly inclyne, And take oure leve of ȝow, as wurthy is. Maria. Allemyghty God, ȝour weys wysse, ffor that hyȝ lord is most of myght, He mote ȝow spede, that ȝe not mys, In hevyn of hym to have a syght.

Joseph. Honouryd in hevyn be that hyȝ lorde, Whos endles grace is so habundaunt, That he doth shewe the trewe recorde Of iche wyhgt that is his trewe servaunt. That Lord to wurchepe with hert plesaunt, We bothe be bownd ryght on this place,